钦定古今图书集成/理学汇编/学行典/第233卷 > 刘向说苑 > 田基
## 钦定古今图书集成/理学汇编/学行典/第233卷 > 刘向说苑 > 田基

按《说苑》：佛肹用中牟之县畔，设禄邑炊鼎曰：“与我者
受邑，不与我者其烹。”中牟之士皆与之。城北馀子田
基独后至，袪衣将入鼎，曰：“基闻之，义者轩冕在前，非
义弗乘；斧钺于后，义死不避。”遂袪衣将入鼎。佛肹播
而之赵，简子屠中牟而取之，论有功者，用田基为始。
田基曰：“吾闻廉士不耻人，如此而受中牟之功，则中
牟之士终身惭矣。”襁负其母，南徙于楚。楚王高其义，
待以司马。